Jaroslav Ušiak

Jaroslav Ušiak (* 10. október 1983, Myjava) je slovenský politológ, autor viacerých publikácií a vysokoškolský učiteľ. Pôsobí ako prodekan pre medzinárodné vzťahy a vzťahy s verejnosťou na Fakulte politických vied a medzinárodných vzťahov Univerzite Mateja Bela v Banskej Bystrici a tiež ako šéfredaktor časopisu Politické vedy.

Biografia 
Vyštudoval Gymnázium na Myjave a vysokoškolské vzdelávanie v odbore politológie na Fakulte politických vied a medzinárodných vzťahov Univerzity Mateja Bela v Banskej Bystrici, na ktorej po skončení doktorandského štúdia v roku 2010 pôsobí aj do dnes. V roku 2015 získal titul docenta v odbore medzinárodné vzťahy. na Univerzite Mateja Bela v Banskej Bystrici Od roku 2016 pôsobí ako prodekan pre medzinárodné vzťahy a vzťahy s verejnosťou.

Vedecká a profesná činnosť 
Vo svojej vedeckej činnosti sa zameriava na problematiku medzinárodných vzťahov, bezpečnostných štúdií, bezpečnostných teórií, novoobjavujúcich sa bezpečnostných hrozieb a tiež na regionálnu a societálnu bezpečnosť, hlavne v strednej Európe, so zameraním na problémy identít v spoločnosti, nacionalizmus a extrémizmus. Taktiež je členom vedecko-výskumného projektu „Centra exceletnosti so zameraním na výskum otázok národnej a medzinárodnej bezpečnosti“. Je tiež členom pracovnej skupiny Medzirezortnej terminologickej komisie Bezpečnostnej rady Slovenskej republiky. Pôsobí ako Associate Reserach Fellow v Data&Society Lab so zameraním na výskum a vzdelávanie v oblasti digitálnych technológií v interakcii so spoločnosťou. Publikuje v odborných časopisoch a zborníkoch, zúčastňuje sa na vedeckých konferenciách doma a v zahraničí. Realizoval tiež viacero zahraničných prednáškových a výskumných pobytov a bol hosťujúcim profesorom na univerzitách v Poľsku a v Česku.

Členstvo v odborných organizáciách a redakčných radách 
Počas štúdia aktívne pôsobil v spolku CPSSU – Česko-Slovenská únia študentov politických vied. V súčasnosti je členom Slovenského združenia pre politické vedy a členom výkonného výboru Central European Political Science Association (CEPSA). Je tiež členom vedeckej rady Fakulty politických vied a medzinárodných vzťahov Univerzity Mateja Bela v Banskej Bystrici. Aktívne pôsobí aj vo vedení časopisov. Kedy je:

 členom redakčnej rady vedeckého časopisu Současná Evropa, (Vysoká škola ekonomická v Prahe, Česko)
 členom redakčnej rady vedeckého časopisu Obrana a strategie, (Univerzita obrany v Brne, Česko)
 členom redakčnej rady vedeckého časopisu Central European Journal of Politics (Univerzita Jana Evangelisty Purkyně v Ústí nad Labem, Česko)
 členom redakčnej rady časopisu Journal of Vasyl Stefanyk Precarpathian National University (Prikarpatská národná univerzita Vasyľa Stefanyka, Ivano-Frankivsk, Ukrajina)
 členom redakčnej rady časopisu Studia Politicae Universitatis Silesiensis (Sliezska univerzita v Katoviciach, Poľsko)
 bol výkonným redaktorom a v súčasnosti je šéfredaktorom časopisu Politické vedy (Fakulta politických vied a medzinárodných vzťahov Univerzity Mateja Bela v Banskej Bystrici, Slovensko)

Iná činnosť 
V rokoch 2007 až 2009 bol koordinátorom a členom organizačného tímu Národného konventu o budúcnosti Európskej únii, ktorý organizoval Úrad vlády SR a Ministerstvo zahraničných vecí a európskych záležitostí SR. V súčasnosti je členom organizačného tímu projektu Bezpečnostné fórum, ktorý funguje pod záštitou Katedry bezpečnostných štúdií na Fakulte politických vied a medzinárodných vzťahov.

Publikácie 
Publikoval ako autor alebo spoluautor viac ako 100 monografií, kapitol v monografiách a vedeckých štúdií v slovenčine, češtine a angličtine.

 Poland and Slovakia: bilateral relations in a multilateral context (2004-2016). Joanna Dyduch, Sebastian Jakubowski, Igor Kosír, Jaroslav Ušiak. 2017
 Security and Strategic Culture of the Visegrad Group Countries. Jaroslav Ušiak. 2013. ISBN 8055705151 
 Bezpečnosť ako kategória. Jaroslav Ušiak, Jana Lasicová. 2012 
 Bezpečnostná politika Slovenskej republiky a vybrané bezpečnostné dokumenty. Jaroslav Ušiak. 2012 ISBN 978-80-557-0438-8.
 Formovanie nového strategického postavenia SR. 2008

Referencie 

Osobnosti z Myjavy
Slovenskí politológovia
Slovenskí univerzitní profesori
Slovenskí publicisti
Absolventi Fakulty politických vied a medzinárodných vzťahov Univerzity Mateja Bela v Banskej Bystrici
Vyučujúci na Fakulte politických vied a medzinárodných vzťahov Univerzity Mateja Bela v Banskej Bystrici